প্লাজমোডিয়াম ওর পোষকদের নিয়মিত আচরণের কিঞ্চিত-পরিবর্তন করে জীবনচক্রের পরবর্তী ধাপে পৌঁছায়। অন্যান্য পরজীবীরা এর চেয়েও আমূল পরিবর্তন আনতে পারে পোষকদের আচরণে। যেমন কিলফিশ নামে একধরনের মাছ আছে যারা উড়ন্ত পাখির শিকার হওয়া থেকে বাঁচার জন্য পানির উপরিতল থেকে দূরে থাকে। কিন্তু এই মাছেরা ফ্লুক নামে পরিচিত একধরনের চ্যাপ্টাকৃমি খেয়ে ফেললে গভীর জলের বদলে পানির উপরিতলেই বেশি সময় কাটাতে আরম্ভ করে। এমনকি মাঝে মাঝে এরা গোত্তা খেয়ে নিজেদের রূপালী পেট উপরে নিয়ে যায়, যেখানে আলো প্রতিফলিত হয়ে ঝিলিক মারে। এই আক্রান্ত মাছরা খাবার হিসেবে সুস্থ মাছেদের চেয়ে বেশি হারে পাখিদের অন্ত্রে গিয়ে পৌঁছায়। বোঝাই যাচ্ছে, পাখির অন্ত্রই হলো সেই আকাঙ্খিত জায়গা যেখানে গিয়ে ফ্লুকেরা পরিপক্ব হয়ে বংশবৃদ্ধি করে।